google/wiki40b huggingface dataset:
African Confidential

African Confidential er et britisk nyhetsbrev om Afrika. Det ble grunnlagt av en gruppe briter i 1960 da Afrika sto foran avkolonisering og store forandringer. Opprinnelig ble det kalt Africa 1960, med nytt årstall hver år, frem til det fikk det faste navnet sitt sent på 60-tallet.
Nyhetsbrevet har som mål å publisere pålitelig, upartisk informasjon om Afrika. Til forskjell fra mange britiske tidsskrift har det ikke noen offisiell politisk agenda. Nyhetsbrevet har dekket og analysert hendelser på kontinentet ved hjelp av et stort nettverk av korrespondenter. Fra begynnelsen var artiklene de skrev usignerte for å unngå forfølgelse i ustabile land på vei mot selvstendighet. Denne politikken har nyhetsbrevet fortsatt med, ettersom ytringsfriheten fremdeles er truet flere steder i Afrika.
African Confidential var eiet av en gruppe uavhengige briter frem til 1994, da det ble kjøpt av Oxford-forlaget Blackwell Publishers. Redaktøren fortsatte å ha en selvstendig rolle.
Surfer

Surfer er et tidsskrift om kulturen relatert til frisurfing. Tidsskriftet ble startet i 1959 av John Severson. 
Opplaget i desember 2011 var på over ett hundre tusen.
Sun/Sun

Sun/Sun er en EP med Schtimm, utgitt i 2002.
Ontochariesthes

Utseende

Middelsstore, kraftige, brunlige trebukker. Hannen kan ha forstørrede kjever (mandibler). Antennene er omtrent så lange som kroppen, noe kraftige. Pronotum er bredere enn langt, med en avrundet knøl midt på hver sidekant. Dekkvingene er nesten jevnbrede, gjerne lysere på farge enn resten av kroppen.

Levevis

Som de fleste andre trebukker borer larvene i ved.

Utbredelse

Slekten er utbredt i Sørvest-Afrika (Namibia og Angola).
Lasse Efskind

Karriere

Lasse Efskind var medlem i Oslo Skøiteklub og gjorde seg tidlig bemerket som en talentfull skøyteløper. Han ble juniormester i allround i februar 1961, dagen før han fylte 17 år. Året etter slo han gjennom i seniorklassen blant annet med sammenlagtseier under et internasjonalt todagersstevne på Bislett. De neste årene prioriterte han utdannelse foran idrett og er blitt både sivilingeniør og lege (spesialist i ortopedisk kirurgi). Sesongen 1972/73 var Efskind en av verdens beste sprintere. Under et rekordstevne i Davos den 13. januar tangerte han verdensrekorden på 500 meter med 38,0, og satte seinere på dagen verdensrekord på 1 000 meter med 1.17,6. I løpet av stevnet ble han også notert for verdensrekord sammenlagt, sprint. Tre uker seinere ble han nummer 4 i sprintverdensmesterskapet på Valle Hovin stadion. Han ble også norgesmester sprint i 1973. Under Vinter-OL 1972 i Sapporo i Japan ble han nummer 12 på 500 m i hurtigløpskonkurransen.
Lasse Efskind har i mange år vært politisk aktiv på venstresiden. I 1970 ga han ut Soldatens lille røde bok som vakte en del reaksjoner. Det ble tatt ut tiltale mot forfatteren for påstått oppviglersk virksomhet. Strafferammen for slike lovbrudd var åtte års fengsel. Efskind ble frifunnet i lagmannsretten med henvisning til bestemmelsene om ytringsfrihet. Tre år seinere kom han ut en med en ny bok som vakte oppmerksomhet. Romanen Trylleringen gir et lite flatterende bilde av skøytemiljøet, med skildringer hvor fiktive mannlige skøyteløpere benytter seg av kvinnelige fans. Efskind ble upopulær i store deler av skøytemiljøet etter utgivelsen. Etter at skøytekarrieren var over, ble han lege for geriljagruppen FMLN i El Salvador.
I studieårene var Efskind aktiv i studentpolitikken, og ved avslutningen av hans NTH-studium i 1968 ble han valgt til leder i Norsk Studentunion. Han kom også med i styret som studentrepresentant i det nyetablerte Universitetet i Tromsø.
Senere har Efskind gjort seg bemerket som «eventyrer» (sykkelturer verden rundt), lokalpolitiker, forfatter, maler m.m. Sammen med skøyte- og doktorkollega, Asle T. Johansen, har han gjennomført noen eksotiske sykkelekspedisjoner som har resultert i bøker. Han har de siste årene også deltatt gjennom organisasjonen Morgendagens skøyteess for å skaffe midler til utvikling av norsk skøytesport.
Paul I av Russland

Bakgrunn, tidlige år

Straks etter fødselen ble han tatt fra sin mor, og ble uppfostret av keiserinne Elisabeth av Russland til 1760, da greve Nikita I. Panin ble hans lærer. Fraværet fra moren gjorde Paul fullstendig fremmed for henne, og Katarina på sin side behandlet sønnen med tydelig forakt. 
Selv etter han var kommet til moden alder utelukket hun ham fra alle statsgjøremål, og da det ved tiden fannes et parti som ønsket å se Paul på tronen i stedet for Katarina begynte hun å vise seg mistenksom og åpenbart fiendtlig mot sønnen. I 1783 tog Paul opp residens på slottet Gattsjina, der han viet det meste av sin mesta tid til den såkalte gattsjinske armé, og der hans despotiske lynne tok seg uttrykk i jernhard opprettholdelse av militær disiplin.
I hele sitt voksne liv hadde Paul hatet sin mor for hennes sannsynlige innblanding i mordet på sin make, tsar Peter III. Paul betraktet Peter som sin far. All tale om at greve Sergej Saltykov var faren anså Paul som rent baksnakk.

Regjeringstid

Samme dag han ble tronet endret han loven slik at ingen kvinner skulle kunne sitte på tronen igjen. Som ny selvhersker gav Paul ordre om at Peter IIIs levninger skulle ekshumeres. Peter hadde fått en enkel gravplass ved Aleksander Nevskij-klosteret i St. Petersburg. Hans råtnende levninger og en bit av uniformskappen som fantes der, ble plassert i en kiste som i sin tur ble stilt ved siden av Katarinas. En banderoll forkynte: «Atskilte i livet, forente i døden».
Hans første tiltak ved tronbestigningen ble å fjerne alle Katarinas forhatte rådgivere fra hoffet. En mengde innehavere av forskjellige embeder ble avskjediget på grunn av Pauls mistenksomhet. Overalt ante han opprør og sammensvergelser.
Den franske revolusjon kom han til å omfatte med et uforsonlig hat. Den landsflyktige Ludvig XVIII fikk et fristed i Russland med et årlig underhold av 200 000 rubel, og alle uttrykk for fransk kultur og smak ble forbudt.
Paul deltok fra 1798 (sammen blant andre Østerrike og Storbritannia) i krig mot Frankrike, men etter at Storbritannia okkuperte Malta, som tilhørte Johannitterordenen, som Paul var stormester for siden 1798, brøt han med britene og inngikk et væpnet nøytralitetsforbund med Sverige, Danmark og Preussen mot Storbritannia. Han innledet til og med forhandlinger med Napoleon I om å bryte det britiske herrevelde i India. Han førte en i store stykker mislykket utenrikspolitikk, som blant annet gjorde Frankrike, Storbritannia og Østerrike til hans fiender.
Lunefull og mistenksom ble Paul snart en ren despot; trolig var han sinnssyk. Snart deretter falt han som offer for en sammensvergelse og han ble med sønnen Aleksanders hemmelige medviten myrdet ved kvelning av noen offiserer.
Canberra Stadium

Liv etter OL

Etter OL er stadionet blitt brukt som hjemmebane til rugbyklubbene Canberra Raiders og ACT Brumbies. Det var også en arena under Asiamesterskapet i fotball 2015.
Topçambaba-fjellet

Topçambaba Dağı (tidligere Baba Dağı eller Baba Dagh) er et fjell i provinsen Aydin i sørvestlige Tyrkia. Fjellets opprinnelige navn var Kadmos (fra antikk gresk Κάδμος). Det lå i antikken i Frygia (latin Phrygia Magna).
I antikken var fjellsiden dekket av trær. Elven Kadmos, med samme navn som fjellet selv, rant ned fjellsiden og strømmet ut i den større elven Lykos, både Kadmos og Lykos er de antikke navnene, som igjen var en sideelv av Büyük Menderes (historisk Maeander). Fjellkjeden Kadmos dannet den sørlige grensen for området Büyük Menderes i disse delene. Den romerske forfatteren Plinius den eldre omtalte fjellet. Den greske geografen Klaudios Ptolemaios plasserte den i samme breddegrad som Mykale, et fjell på vestkysten av Anatolia.
Da den franske korsfarerhæren under det andre korstoget i 1145 krysset fjellet ble baktroppen av hæren under ledelse av kong Ludvig VII av Frankrike hengende etter. Tyrkerne angrep og det var bare med nød og neppe at kongen unnslapp mens baktroppen ble massakrert.
Achlyodidini

Utseende

Denne gruppen inneholder en god del fargerike arter av smygere.
Vingene er brede, forvingene ofte tvert avskåret i spissen.

Utbredelse

Alle lever i den Neotropiske region (Sør- og Mellom-Amerika).
Torskekveis

Taksonomisk plassering

Taksonomien er usikker og under endring spesielt når det gjelder oppdelingen i klasse og orden.
Karkheh-demningen

Karkheh-demningen er en demning med et vannkraftverk i elva Dez i Iran. Anlegget har et totalt installert vannkraftpotensial på 520 MW. Det stod ferdig utbygd i 1963.
Paracleodoxus

Utseende

Middelsstore, brune trebukker med lange antenner. Antennene er omtrent dobbelt så lange som kroppen. Pronotum er trapesformet, innsnevret ved roten. Dekkvingene er jevnbrede, hver dekkvinge med to korte, blanke lengdekjøler. Beina er kraftige.

Levevis

Larvene lever i død ved.

Utbredelse

Artene er utbredt i Colombia og Venezuela.
Maskinoversettelse

Maskinoversettelse er en automatisk oversettelse fra ett språk til et annet.
I regelbasert maskinoversettelse styres oversettelsen av en rekke kompliserte lingvistiske grammatikker og regler. På grunnlag av setningenes syntaks og semantikk sikter man mot å oppnå en oversettelse som både er korrekt (dvs. setningenes oppbygning/syntaks er i orden) og bevarer betydningen av den opprinnelige setningen.
I statistisk maskinoversettelse brukes store mengder med tekst til å lage språkmodeller og oversettelsesmodeller. Førstnevnte gir f.eks. sannsynligheten for at et visst ord følger et annet, mens oversettelsesmodellen gir sannsynligheten for at et visst ord oversettes av et annet (eller at en viss frase oversettes av en annen, i frasebasert statistisk maskinoversettelse).
Oftest er det ikke en-til-en-forhold mellom forskjellige språk, noe som kan gi utfordringer, og gjør at det er behov for manuell redigering av maskinelt oversatt tekst.
Neon robustus

Utseende

Neon robustus er sammen med de andre artene i denne slekten, forholdsvis små edderkopper og mange er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Kroppen er todelt i en bakkropp (abdomen) og en forkropp (prosoma eller cephalothorax). Hodet har åtte øyne, to uvanlig store midt foran, og to litt mindre på hver side. De resterende fire øynene er plassert på siden av hodet. Hoppeedderkoppene skiller seg ut ved at de har evnen til i en viss grad å fokusere blikket.
Norsk Jern- og Metallarbeiderforbund

Norsk Jern- og Metallarbeiderforbund var et norsk fagforbund som organiserte lønnstakere i jern- og stålverk, skipsbygging, mekanisk industri og verksteder. Forbundet ble stiftet i 1891. Fra 1905 var det tilsluttet Arbeidernes Faglige landsorganisasjon (senere LO). I 1907 inngikk forbundet den såkalte Verkstedsoverenskomsten med Mekaniske Verksteders Landsforening, og dette var den første moderne tariffavtale i Norge.
I 1960 gikk NJMF sammen med Norsk Støperiarbeiderforbund, som var stiftet i 1898. Norsk gullsmedarbeiderforbund gikk inn i NJMF fra 1. januar 1985. I 1988 slo Jern- og Metallarbeiderforbundet seg sammen med Norsk Bygningsindustriarbeiderforbund, Norsk Papirindustriarbeiderforbund, Norsk Skog- og Landarbeiderforbund og Bekledningsarbeiderforbundet, og dannet det nye Fellesforbundet.

Kilder

Terje Halvorsen: Jern og metall 100 år. Bind 1 1891-1940. Tiden norsk forlag, Oslo 1990. ISBN 82-10-03377-8
Terje Halvorsen: Jern og metall 100 år. Bind 2 1940-1991. Tiden norsk forlag, Oslo 1990. ISBN 82-10-03378-6
Erkeengel

Det bibelske uttrykket erkeengel betyr «den øverste engel», eller «overengelen». Uttrykket forekommer kun i Det nye testamente i Bibelen, og selv der bare to ganger, i begge tilfeller i bestemt form entall: «erkeengelen». Det er bare én engel som blir direkte omtalt som erkeengel  i Bibelens kanon – nemlig erkeengelen Mikael. Erkeenglene har en sterk posisjon i den katolske kirkes hagiografi og liturgi.
Parachrysina

Utseende

Middelsstore (ca. 10 millimeter), avlange, blanke, grønne, brunlige eller rødlige skarabider. Oversiden er nokså tett kledt med fine hår. Antennene består av åtte eller ni ledd.

Levevis

Artene lever på åpen gressmark.

Utbredelse

Slekten er utbredt i Mellom-Amerika (Mexico).
Wang Zhen (maler)

Bakgrunn og virke

Han bodde det meste av sitt liv i Shanghai der han var en fremgangsrik bankmann. Han var venn og elev av maleren Wu Changshuo, og malte særlig blomster, fugler, mennesker og buddhistiske motiver. Det er blitt påstått at enkelte av hans malerier er blitt feilattribuert til Wu Changshuo. 
Wang Zhens malerier fikk en betydelig popularitet i Japan, som han ofte besøkte i forretningsøyemed og etterhvert som kunstner. Der kjennes han som O Itei, fra hans kinesiske navnevariant Wang Yiting (Wang I-t'ing). Denne forbindelsen med Japan delte han med sin mentor Wu Changshuo. Det finnes fotografier med paret sammen med den japanske kunstner Tessai. Andre japanske forbindelser innen hans kunst fantes også. Disse japanske båndene har imidlertid ført til at hans stjerne ikke var så høy blant hans kinesiske landsmenn.
Grunnkretser i Træna kommune

Grunnkretser i Træna kommune er delområder og grunnkretser som seksjonerer Træna kommune, Nordland, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Ningbo

Ningbo (kinesisk: 宁波, pinyin: Níngbō) er en subprovinsiell storby på Ningshaosletten i provinsen Zhejiang ved Kinas kyst mot Østkinahavet, 160 km sør for Shanghai. Befolkningen anslås (2004) til 6 millioner i subprovinsen, hvorav 820 000 i storbyområdet.
Ningbo er ikke bare en viktig havneby, men også et av den kinesiske østkystens viktigste økonomiske kraftsentra. Dens handel med utlandet går tilbake til 600-tallet, og er fremdeles svært fremtredende. I 2008 ble reisetiden til Shanghai kortet ned til to timer av den nybygde Hangzhoubuktbroen, og dette har ytterligere stimulert Ningbos økonomiske vekst.
Wushashan kullkraftverk ligger her.

Historie

Ningbo er en av Kinas eldste byer med en historie som går tilbake til 4800 f.Kr. da det var bosetninger knyttet til Hemudukulturen der. Ningbo ble kjent som en viktig handelshavn ved siden av Yangzhou og Guangzhou under Tang-dynastiet, og var også en viktig havn under Song-dynastiet.
Ningbo var en av de første fem traktathavner som ble åpnet for vestlige handelsfolk og andre gjennom Nanjingtraktaten (1842) Under første opiumskrig hadde britene klart å erobre den befestede indre by etter først å ha stormet festningsbyen Zhenhai ved munningen av elven Yong den 10. oktober 1841.
I 1864 holdt taipingerne byen i seks måneder.
Ningbo var lenge kjent for sin tradisjonelt kinesiske møbelproduksjon.
Under annen verdenskrig bombet Japan i 1940 Ningbo med lopper smittet med pest.

Luftfart

Ningbo Lishe internasjonale lufthavn betjener byen.

Jernbane

Høyhastighetsbanen Ningbo–Taizhou–Wenzhou-banen har sitt nordlige startpunkt i Ningbo. Den knytter an til Hangyong passasjerjernbane, en høyhastighetsbane til Hangzhou som planlegges åpnet for trafikk i desember 2011.

Vei

Kinas riksvei 329 går gjennom området, fra Hangzhou via Shaoxing og Ningbo til Putuo på Zhoushanøyene.
Pileordensbånd

Utseende

Et stort (vingespenn 73 – 80 mm), brungrått nattfly ved røde bakvinger. Antennene er trådformede, kroppen kledt med brungrå hår. Forvingen er brungrått spraglete med to siksak-tverrbånd som er tofargete (svarte inn mot midten, hvite ut fra midten). Mellom disse er det to, ofte utydelige, runde merker. Bakvingen er oransjeaktig rød med hvite vingefrynser og en bred, svart ytterkant. Innenfor denne har den et svart tverrbånd av sterkt varierende bredde med én knekk (en vinkel på yttersiden), dette når vanligvis ikke til innerkanten. Larven er brun, lang og tynn, og ligner en tørr kvist.

Levevis

Pileordensbånd er knyttet til ulike arter av pil og selje (Salix spp.) og poppel (Populus spp.). Den enste kjente, stabile norske bestanden på Asmaløy er knyttet til gamle hvitpil (Salix alba)-trær. De voksne sommerfuglene flyr om natten i august – september. Arten overvintrer som egg.

Utbredelse

Den finnes i Europa, utenom de nordligste delene, videre østover til Kina, Korea og Japan. I Norge har den blitt funnet en del steder på den sørlige delen av Østlandet, men arten er her trolig helt på grensen av hva den kan klare klimamessig. Det ser ut til at de eneste noenlunde stabile bestandene i Norge finnes på Asmaløy, Hvaler i Østfold. I Sverige er arten mer utbredt, dog ikke vanlig, den er der funnet nord til Dalarna.

En truet art

Pileordensbånd er regnet som er sterkt truet art i Norge. Den eneste kjente bestanden, nær ved grensen mot Sverige, er helt avhengig av at et bestand av gamle piletrær får stå i fred.
You Suffer

«You Suffer» er en sang av det britiske grindcore-bandet Napalm Death. Sangen har gjort seg fortjent til en plass i Guinness rekordbok som den korteste sangen som noensinne er blitt innspilt. Den er nøyaktig 1,316 sekunder lang, og består av den nesten uhørbare teksten «You suffer, but why?».
Sangen ble spilt inn i 1986 og ble utgitt på albumet Scum i 1987. Napalm Death spiller også sangen regelmessig på konsertene sine.

Singel-utgivelse

I 1989 dukket sangen opp på den ene siden av en 7" singel som ble gitt bort gratis sammen med eksemplarer av et samlealbum med tittelen Grindcrusher. Sangen på den andre siden, «Mega-Armageddon Death Part 3» av Electro Hippies, varer også rundt et sekund, noe som gjør plata til den korteste singelen som noen gang er utgitt. Hver side har én rille i ytterkanten på plata som inneholder musikken, mens resten av overflaten er dekket av etset skrift og tegneserier.

Video

En video ble utgitt for sangen, beregnet å falle sammen med utgivelsen av dualdiscen Scum i mars 2007.
Solheim Cup 1994

Solheim Cup 1994 var tredje gangen denne golfturneringen fant sted. Den ble arrangert 21. til 23. oktober 1994 ved The Greenbrier, White Sulphur Springs, West Virginia, USA.  Det amerikanske laget vant tilbake cupen fra det europeiske laget med 13 mot 7 poeng.

Format

Det ble totalt delt ut 20 poeng. På fredag var det fem runder med foursome. Lørdag var det fem runder med fourball. De siste 10 poengene ble delte ut med singlematcher på søndag. Alle ti golfspillerne fra hvert lag spilte hver dagen.
In Time

Handling

Satt i en tid hvor tid er luksus, man stopper å eldes etter fylte 25 og et menneske kan kjøpe seg til evig liv. Will Salas (Justin Timberlake) er således en fattig mann som lever fra dag til dag og er fornøyd bare han overlever den neste. Når moren dør og en rik mann som ikke vil annet enn å dø gir over et århundre til Will, bestemmer han seg for å dra til New Greenwich – der de som bestemmer over tiden holder til. Der møter han Sylvia (Amanda Seyfried), datteren til en av verdens rikeste menn. Han ser på dette som en perfekt mulighet til å ødelegge systemet og kidnapper henne for å kunne presse ledelsen til å fordele tiden litt jevnere over. Imidlertid faller de to for hverandre underveis, og tidsholder (politimann) Raymond Leon (Cillian Murphy) er aldri langt bak dem.
Hortens Ungdomsmusikkorps

Hortens Ungdomsmusikkorps ble stiftet 17. sept. 1917. (100 år i 2017)
HUMK er et janitsjarkorps med aspiranter/medlemmer fra 15 år og oppover. Korpset marsjerer og spiller konserter. Noen av medlemmene er også instruktører i skolekorps.
Tamaroa (folk)

Tamaroaindianerne hørte til illinois, en konføderasjon av rundt tolv små algonkintalende indianerstammer som ved begynnelsen av 1600-tallet bodde spredt ut over et område som tilsvarer det nordlige og vestlige Illinois og deler av Missouri og Iowa. De bodde ned mot elven Kaskaskias elvemøte ved Mississippi River, og rundt år 1703 gikk de sammen med eller inn i den tett beslektede sammen kaskaskia. 
De ble i 1830-årene flyttet til Kansas og senere til Oklahoma.
Jakobinerklubben

Jakobinerklubben var navn på en løs sammenslutning av revolusjonære under den franske revolusjon. De fikk navnet etter møtestedet sitt i Paris, et gammelt kloster som hadde tilhørt jakobinerne (dominikanere). De mest kjente jakobinerne var Jean-Paul Marat og Maximilien de Robespierre. Høydepunktet på klubbens makt var under Skrekkveldet. Da hadde den 2 000 møtesteder og minst 100 000 medlemmer i Frankrike.
Jakobinerne ble reorganisert utover i 1790-årene og var virksomme frem til 1799 inntil Napoléon Bonaparte avskaffet republikken ved kuppet 9. november 1799, i ettertid kjent som 18 brumaire-kuppet.
Ny-Hebridenegropa

Ny-Hebridenegropa er ei djuphavsrenne i utkanten av Korallhavet i det vestlige Sør-Stillehavet. Renna går mellom Vanuatu og Ny-Caledonia, er om lag 1200 kilometer lang, 70 kilometer brei og 7600 meter eller mer djup.
Statskontoret (Finland)

Statskontoret (svensk) eller Valtiokonttori (finsk) er et statlig forvaltningsorgan i Finland med 550 ansatte. Statskontoret produserer konserntjenester for staten innen økonomiforvaltning, personaladministrasjon og IT, og forvalter statens tilganger, lån, bokføring og ulykkesforsikringer. Statskontoret bevilger også erstatning for militær- og kriminalitetsskader og forvalter statlig sikkerhet for boliglån og rentestøtte.
Statskontoret har ansvar for de statlige embedsverkenes og forvaltningsorganenes lovfestede arbeidspensjons-, ulykkes- og skadeforsikringer samt arbeidsgivertjenester i forbindelse med forsikringer og støtter virksomhet som fremmer personalets arbeidsforhold.
Statskontoret har sitt hovedkontor i Helsingfors og filialer i Tavastehus og Villmanstrand.